text: Les Joventuts d'Esquerra Republicana de Catalunya (JERC) han conclòs aquesta setmana el projecte de cooperació amb les Joventuts del MAS-IPSP de Bolívia i han donat suport a la nova constitució política de l'Estat refrendada amb més d'un 61% el passat diumenge 25 de gener. Al llarg d'aquesta setmana, les JERC s'han reunit amb els diferents moviments socials que conformen el MAS-IPSP per tal de realitzar un intercanvi i conèixer de primera mà el procés de canvi social i a favor dels drets dels indígenes que s'està vivint a Bolívia. El projecte de cooperació entre ambdues organitzacions juvenils s'ha basat en tres eixos: l'enfortiment de la participació política juvenil per garantir la governança democràtica, l'intercanvi de polítiques de medi ambient i el treball conjunt per garantir la igualtat de drets entre homes i dones tant a nivell formal com material. D'altra banda, aprofitant la conjuntura política i el moment de canvi que viu Bolívia, les JERC han donat suport al procés que s'ha iniciat al país andí amb l'aprovació de la nova constitució impulsada per Evo Morales. L'organització independentista ha denunciat el tractament que els mitjans de comuniciació espanyols estan duent a terme. Les JERC han destacat el reconeixement de la plurinacionalitat, la interculturalitat i la descentralització que en fa el text, així com la fi del latifundisme i del caciquisme ja que la constitució prohibeix l'extensió de terres per sobre de 5.000 hectàrees. També han destacat el reconeixement de la igualtat entre ciutadans i sobretot l'equiparació de drets entre homes i dones. Finalment, han ressaltat la importància del reconeixement dels drets mediambientals i de preservació del territori de la carta magna. En paraules del portaveu de la Comissió Sectorial de Política Internacional de les JERC, Àlex Daudén, "aquesta constitució crea un marc democràtic i de convivència a Bolívia en cap cas equiparable amb la constitució espanyola que neix d'un pacte franquista". Així també, Daudén ha volgut "deslegitimar les reivindicacións autonòmiques dels latifundistes de la Media Luna ja que només responen a l'interès de preservar el poder econòmic i seguir esclavitzant als camperols".